Der har været massivt fokus på at styrke trygheden i Aalborgs natteliv efter drabet på Mia Skadhauge Stevn og drukneulykken med Oliver Ibæk Lund. Begge havde været i byen i Jomfru Ane Gade, og kommunen er nu klar med konkrete forslag, der skal gøre det mere sikkert at være ung i Danmarks fjerdestørste by. Som et led i arbejdet har kommunen opsøgt unge, politi og andre aktører. De har modtaget hele 71 konkrete forslag - og det har nu ført til en rapport fra Tryg Aalborg , som mandag blev drøftet på økonomiudvalgsmøde i Aalborg Byråd. - Vi har fået virkelig mange henvendelser, og folk har engageret sig meget. I den kommende tid vil vi indbyde til samarbejde om tiltagene, siger rådmand i Job- og Velfærd i Aalborg Kommune, Nuuradiin S. Hussein (S). Indsatsen kommer til at løbe ad tre spor: Forebyggelse, sikkerhed og samarbejde med nattelivet. Fra ung til ung Foruden fokus på tidlig forebyggelse vil Aalborg Kommune lave informationskampagner - noget de unge selv har foreslået, fortæller Nuuradiin S. Hussein. - De unge har selv budt ind med, at der skal være fokus på, hvordan de passer på sig selv, når de tager i byen - og hjem igen. I kampagnerne, der kommer i byen inden længe, bliver det derfor også kommunikeret ung-til-ung, så det ikke er vi voksne, der skal komme med formaninger. De unge har også luftet en bekymring vedrørende sexisme, forklarer rådmanden, og det vil der også være fokus på i de kommende tiltag. Helt konkret vil man se på et forslag om at etablere et "safe space" - altså et sikkert rum - til hvis man føler sig utryg i byen. Det er tanken, at placeringen kan være nær Jomfru Ane Gade, og den foreløbige idé er, at lokationen bliver oplyst og overvåget, og hvor man altid kan få hjælp eller en taxa. Alkoholkultur og åbningstider Som en del af kampagnen vil kommunen føre en løbende dialog med de unge - ved eksempelvis at tage ud på forskellige uddannelsesinstitutioner. Ét område, som der skal tales mere om sammen med de unge er alkoholkulturen, siger  Nuuradiin S. Hussein. - Vi skal også se på den adfærd, der kendertegner alkoholkulturen særligt i Jomfru Ane Gade. Én af anbefalingerne lyder derfor også, at vi er nødt til at tage ansvar for mere ansvarlig udskænkning. Vejen mod et mere trygt natteliv kan også betyde kortere byture. - Åbningstider er også noget af det, vi skal se på som del af løsningen. For vi kan se, at volden stiger efter klokken 02.00. Ifølge rådmanden kommer ønsket om regulerede åbningstider fra politiet, men han har også talt med enkelte unge, der er enige. - Hvornår restauratørerne skal lukke er noget, der skal drøftes i det kommende bevillingnævnsmøde. Alle i byrådet skal være enige om det, og restauratørerne skal naturligvis inddrages, fastslår Nuuradiin S. Hussein (S). Under corona-restriktionerne faldt volden hele 66 procent i områder med mange udskænkningssteder, ifølge en undersøgelse foretaget af Det Kriminalpræventive Råd. Her hed lukketiden midnat. Henrik Foget Jensen, ansa i Rekom, der har flere steder i festgaden, var dengang positiv over for at ændre på nattelivets åbningstider på den anden side af coronakrisen - eksempelvis at lukke klokken 2 eller 3, som de gør i Norge. - Det vil være fint at kigge på åbningstiderne, så vi trækker lukketiderne lidt tilbage, så vi tvinger nattelivet til at åbne lidt tidligere på aftenen, lød det fra Henrik Foget Jensen . Hvad angår Jomfru Ane Gade og samarbejdet med restauratørerne, peger rådmanden også på tiltag som bedre uddannede dørmand, som er faligt kompetente til at læse de unge og forskellige situationer, der kan opstå. Unge skal komme glade hjem De forskellige tiltag vil løbende blive drøftet og fulgt op på i økonomiudvalget, hvor næste status om tryghed i nattelivet er sat til om et halvt år. - Det er en opgave, som skal løses i fællesskab og kalder på samarbejde. Det er vigtigt, at vi sikrer, at de unge kommer glade ind til byen for at feste, har det sjovt og kommer glade hjem igen. Det er By- og Landskabsforvaltningen, der har ansvar for de fysiske og tekniske tiltag såsom hegn og mere overvågning ved havnefronten. Her skal initiativerne forebygge, men også sikre bedre beredskab, hvis ulykken skulle ske.
Aalborg Kommune har nu samlet en række forslag, der skal sikre et mere trygt natteliv.